|  |
| --- |
| **GUVERNUL REPUBLICII MOLDOVA**  **H O T Ă R Â R E nr**.**\_\_\_\_\_\_\_**  **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Chișinău**  **cu privire la încorporarea cetățenilor în serviciul militar**  **în termen şi cu termen redus în perioada aprilie-iulie 2023** |

În temeiul art. 28 alin. (3) din Legea nr.1245/2002 cu privire la pregătirea cetățenilor pentru apărarea Patriei (Monitorul Oficial al Republicii Moldova, 2002, nr.137-138, art.1054), cu modificările ulterioare, şi al Decretului Președintelui Republicii Moldova nr. 817/2023 privind eliberarea din serviciul militar în termen şi cu termen redus şi trecerea în rezervă a militarilor, durata serviciului militar al cărora a expirat, precum şi încorporarea cetățenilor în serviciul militar în termen şi cu termen redus, în aprilie - iulie 2023 (Monitorul Oficial al Republicii Moldova, 2023, nr. 35-38 art. 65), Guvernul HOTĂRĂŞTE:

1. Se stabilește următoarea sarcină de încorporare în perioada aprilie - iulie 2023 pentru îndeplinirea:
2. serviciului militar în termen în Armata Națională - până la 1 500 de recruți;
3. serviciului militar cu termen redus în Armata Națională - până la 10 recruți.
4. Încorporarea cetățenilor în serviciul militar se efectuează în condițiile Regulamentului cu privire la încorporarea cetățenilor în serviciul militar în termen sau în cel cu termen redus, aprobat prin Hotărârea Guvernului nr. 864/2005, pe etape, conform graficului elaborat și aprobat de către Ministerul Apărării, în perioada aprilie - iulie 2023, conform anexei.
5. Se propune autorităților administrației publice de toate nivelurile să întreprindă măsurile de rigoare pentru înlăturarea neajunsurilor depistate în perioada desfășurării campaniei de încorporare menționate.
6. Autoritățile administrației publice locale:
7. în comun cu Ministerul Apărării, vor organiza, potrivit atribuțiilor stabilite de legislație, încorporarea cetățenilor în serviciul militar în termen și serviciul militar cu termen redus în perioada aprilie - iulie 2023, conform anexei;
8. în comun cu centrele militare, vor stabili sarcina de încorporare pentru primăriile municipiilor, orașelor, comunelor și satelor;
9. în comun cu Ministerul Educației și Cercetării și centrele militare, vor asigura desfășurarea activităților educative cu tematică militar~~-~~patriotică, consacrate datelor remarcabile din istoria Armatei Naționale, în scopul susținerii campaniei de încorporare și propagării prestigiului serviciului militar în societate.
10. Unitățile administrativ-teritoriale de nivelul al doilea și unitatea teritorială autonomă cu statut special vor asigura organizarea efectuării examenului medical preliminar și a expertizei medico-militare a recruților de către comisiile medico-militare de pe lângă organele administrativ-militare, în volumul și modul prevăzute de legislație.
11. Ministerul Apărării:

1) va elabora planul de repartizare a recruților și va redistribui sarcina de încorporare între centrele militare, fără emiterea altei hotărâri a Guvernului, în scopul îndeplinirii în volum deplin a sarcinii de încorporare;

2) la sfârșitul încorporării, va generaliza neajunsurile depistate în perioada desfășurării campaniei de încorporare în activitatea comisiilor medico-militare de pe lângă organele administrativ-militare, cu informarea ulterioară a Ministerului Sănătății.

1. Se eliberează din serviciul militar și se trec în rezerva Forțelor Armate la data îndeplinirii duratei serviciului militar:

1) în perioada aprilie - iulie 2023 - militarii care au fost încorporați în serviciul militar în termen în perioada aprilie - iulie 2022;

2) în luna aprilie 2023 - militarii încorporați în luna ianuarie 2023 în serviciul militar cu termen redus.

1. Controlul asupra executării prezentei hotărâri se pune în sarcina președintelui Comisiei de Stat pentru Încorporare.
2. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

Contrasemnează:

Ministrul Apărării Anatolie Nosatîi

Ministrul Afacerilor Interne Ana Revenco

Ministrul Sănătăţii Ala Nemerenco

Ministrul Educaţiei şi Cercetării Anatolie Topală

# Anexa

la Hotărîrea Guvernului nr. \_\_\_\_

din \_\_\_ \_\_\_\_\_\_\_\_\_\_\_\_\_\_ 2023

**SARCINA**

**de încorporare în Armata Națională în lunile aprilie - iulie 2023**

|  |  |  |  |
| --- | --- | --- | --- |
| Nr. crt. | Consiliile unităţii administrativ-teritoriale de nivelul al doilea /organul executiv al unităţii teritoriale autonome cu statut special | Numărul de recruţi pentru  serviciul militar | |
| în termen | cu termen  redus |
| 1. | Mun. Chişinău | 203 | 1 |
| 2. | Mun. Bălţi | 53 | 1 |
| 3. | R-nul Anenii Noi | 39 |  |
| 4. | R-nul Basarabeasca | 18 |  |
| 5. | R-nul Briceni | 34 |  |
| 6. | R-nul Cahul | 65 | 1 |
| 7. | R-nul Cantemir | 44 |  |
| 8. | R-nul Călăraşi | 38 |  |
| 9. | R-nul Căuşeni | 48 | 1 |
| 10. | R-nul Cimişlia | 37 |  |
| 11. | R-nul Criuleni | 37 |  |
| 12. | R-nul Donduşeni | 20 |  |
| 13. | R-nul Drochia | 36 |  |
| 14. | R-nul Dubăsari | 17 |  |
| 15. | R-nul Edineţ | 33 | 1 |
| 16. | R-nul Făleşti | 38 |  |
| 17. | R-nul Floreşti | 44 |  |
| 18. | R-nul Glodeni | 30 |  |
| 19. | R-nul Hînceşti | 60 | 1 |
| 20. | R-nul Ialoveni | 46 |  |
| 21. | R-nul Leova | 32 |  |
| 22. | R-nul Nisporeni | 36 |  |
| 23. | R-nul Ocniţa | 16 |  |
| 24. | R-nul Orhei | 53 | 1 |
| 25. | R-nul Rezina | 25 |  |
| 26. | R-nul Rîşcani | 32 |  |
| 27. | R-nul Sîngerei | 40 |  |
| 28. | R-nul Soroca | 43 | 1 |
| 29. | R-nul Străşeni | 40 |  |
| 30. | R-nul Şoldăneşti | 29 |  |
| 31. | R-nul Ştefan Vodă | 34 |  |
| 32. | R-nul Taraclia | 22 |  |
| 33. | R-nul Teleneşti | 38 |  |
| 34. | R-nul Ungheni | 59 | 1 |
| 35. | Unitatea teritorială autonomă Găgăuzia | 61 | 1 |
| Total: | | **1500** | **10** |